Oleg Ossinovski

Oleg Ossinovski (vene keeles Олег Александрович Осиновский; sündinud 27. mai 1966 Almatõs) on vene päritolu Eesti transiidiettevõtja, firmade AS Spacecom ja Skinest Grupp omanik. Alates 1995. aastast on ta Eesti kodanik. Oleg Ossinovski on sündinud Kasahstanis Almatõs, kuhu tema isa pärast instituudi lõpetamist tööle suunati. Tema lapsepõlv ja noorusiga möödusid Omskis, kus tema vanemad töötasid õppejõududena kõrgkoolis – isa oli raudteeinstituudis professor ja ema dotsent. Kõrghariduse omandas ta 1988. aastal Leningradi raudteeinstituudis. Aastatel 1988–1998 töötas ta Tapa raudteedepoos. Aastal 1992 asutas ta oma firma Skin AS, mis nimetati hiljem ümber Skinest Projekt AS-iks. Sellest omakorda moodustati hiljem kontsern Skinest Grupp. Aastast 2003 oli ta Spacecom AS juhatuse esimees ja kaasomanik. Tal on olnud osalusi ka teistes Eesti suurfirmades nagu peamiselt Heiti Häälele kuuluv Alexela Oil. 2013. ja 2014. aastal paigutas ajaleht Äripäev Oleg Ossinovski Eesti rikaste edetabelis esikohale, hinnates tema vara väärtuseks 286 miljonit eurot. 2015. aastal hindas ajaleht Äripäev Ossinovski vara väärtuseks 220,8 miljonit eurot ja pidas teda sellega Eestis rikkuselt 2. inimeseks. 2016. aastal oli tema varade väärtus Äripäeva hinnangul 158 841 070 eurot ning ta paigutus sellega edetabelis 6. kohale. Ossinovski pikaajaline abikaasa Irina on Aserist pärit eestlanna, Olegiga kohtusid nad Leningradi raudteeinstituudis õppides. Pärast abiellumist kolisid nad 1988. aastal Eestisse elama. Neil on kaks poega, vanem poeg on poliitik Jevgeni Ossinovski. 2016. aastal algatas Irina lahutuse ja Oleg Ossinovski avalikustas oma suhte Lätist pärit Anastasija Udalovaga. 2018. aastal jäi lahutusprotsess venima, kuid 2023. aastal veebipõhisele jutusaatele "Dž:Spot" antud intervjuus kinnitas Udalova, kes on mitme Ossinovskiga seotud ettevõtte omanik ja juht, et vaatamata ettepanekutele ei soovi ta ise Ossinovskiga abielluda. Intervjuud kajastavas artiklis väitis Läti Delfi ka, et Ossinovski varasem abielu on lahutatud. Рыцарь с железной дороги. rus.delfi.ee. 14.06.2005. Eesti passiga venelane Oleg Ossinovski. Eesti Päevaleht, 7.05.2005 Танки для Эстонской железной дороги. veneportaal.ee Олег Осиновский. veneportaal.ee (vaadatud 13.07.2024) Katrīna Iļjinska, "Forbes Eesti: Eesti oma energeetikamagnaat", Delfi, 07.02.2015 (vaadatud 13.07.2024) "Äripäev hindas teist aastat järjest rikkaimaks Oleg Ossinovski", ERR, 30.09.2014 (vaadatud 13.07.2024) "Rikaste TOP sai uue võitja" Äripäev, 29. september 2015 Rikaste TOP: idufirma kaksikvõit Äripäev, 28.09.2016 "Miljonāra Osinovska līgava Anastasija Udalova negrib precēties", Delfi.lv, 03.05.2023 (vaadatud 13.07.2023) Raul Ranne, "Suurärimees Oleg Ossinovski: mu elus oli kõik hästi. Suurepärane! Hetkega muutus kõik ning nüüd on väga raske" Eesti Päevaleht, 12. november 2016 "Oleg Ossinovski erakordselt avameelses intervjuus: olen andnud kiiruse ületamise eest pistist, kuid normaalne inimene saab aru, kus on piir", Maaleht/Klubs, 08.05.2018 (intervjuu Läti ajakirjale Klubs) Hannes Rumm, "Oleg Ossinovski: tõstes inimeste palka, muudame nad vaesemaks", Eesti Ekspress, 07.09.2022 Uljana Kuzmina, "Oleg Ossinovski: Venemaal poleks EL-i täielikust embargost sooja ega külma" ERR/ETV "Impulss", 5. märts 2024